ŽUVININKYSTĖS DEPARTAMENTO PRIE LIETUVOS RESPUBLIKOS

ŽEMĖS ŪKIO MINISTERIJOS GENERALINIO DIREKTORIAUS

Į S A K Y M A S

DĖL ŽUVININKYSTĖS PRODUKTŲ IŠKROVIMO IŠ TREČIŲJŲ ŠALIŲ ŽVEJYBOS LAIVŲ TAISYKLIŲ PATVIRTINIMO

2009 m. rugsėjo 29 d. Nr. V1-67

Vilnius

Vykdydamas Lietuvos Respublikos Vyriausybės 2008 m. birželio 18 d. nutarimo Nr. 582 „Dėl Lietuvos Respublikos Vyriausybės 1999 m. sausio 22 d. nutarimo Nr. 78 „Dėl Prekių gabenimo, laikymo ir tikrinimo Klaipėdos valstybinio jūrų uosto pasienio kontrolės punktų teritorijoje esančiose muitinės prižiūrimose uosto komplekso zonose taisyklių patvirtinimo“ pakeitimo“ (Žin., 2008, Nr. 71-2740) 2 punktą,

t v i r t i n u Žuvininkystės produktų iškrovimo iš trečiųjų šalių žvejybos laivų taisykles (pridedama).

Generalinis direktorius	Aidas Adomaitis

SUDERINTA

Valstybinės maisto ir veterinarijos tarnybos 2009-08-11 raštu Nr. B6-(1.9)-1350

SUDERINTA

Muitinės departamento prie Lietuvos Respublikos finansų ministerijos

2009-09-09 raštu Nr. 3B-12.3/07-8057

PATVIRTINTA

Žuvininkystės departamento prie Lietuvos

Respublikos žemės ūkio ministerijos

generalinio direktoriaus 2009 m. rugsėjo 29 d.

įsakymu Nr. V1-67

ŽUVININKYSTĖS PRODUKTŲ IŠKROVIMO IŠ TREČIŲJŲ ŠALIŲ ŽVEJYBOS LAIVŲ TAISYKLĖS

I. BENDROSIOS NUOSTATOS

1. Žuvininkystės produktų iškrovimo iš trečiųjų šalių žvejybos laivų taisyklės (toliau – Taisyklės) nustato išankstinių pranešimų apie numatomą trečiųjų šalių žvejybos laivų atplaukimą teikimo, leidimo iškrauti (perkrauti) žuvininkystės produktus iš trečiųjų šalių žvejybos laivų suteikimo ir žuvininkystės produktų iškrovimo (perkrovimo) iš trečiųjų šalių žvejybos laivų tikrinimo Klaipėdos valstybiniame jūrų uoste tvarką.

2. Taisyklės parengtos vadovaujantis 1993 m. spalio 12 d. Tarybos reglamentu (EEB) Nr. 2847/93, nustatančiu bendros žuvininkystės politikos kontrolės sistemą (OL 2004 m. specialusis leidimas, 4 skyrius, 2 tomas, p. 70), su paskutiniais pakeitimais, padarytais 2008 m. rugsėjo 29 d. Tarybos reglamentu (EB) Nr. 1006/2008 (OL 2008 L 286, p. 33), 1994 m. gegužės 6 d. Tarybos reglamentu (EB) Nr. 1093/94, nustatančiu taisykles, pagal kurias trečiųjų šalių žvejybos laivai gali iškrauti ir parduoti sugautą žuvį Bendrijos uostuose (OL 2004 m. specialusis leidimas, 4 skyrius, 2 tomas, p. 161) ir Prekių gabenimo, laikymo ir tikrinimo Klaipėdos valstybinio jūrų uosto pasienio kontrolės punktų teritorijoje esančiose muitinės prižiūrimose uosto komplekso zonose taisyklėmis, patvirtintomis Lietuvos Respublikos Vyriausybės 1999 m. sausio 22 d. nutarimu Nr. 78 (Žin., 1999, Nr. 11-266; 2005, Nr. 9-273).

3. Taisyklėse naudojamos sąvokos yra apibrėžtos Lietuvos Respublikos žuvininkystės įstatyme (Žin., 2000, Nr. 56-1648; 2004, Nr. 73-2527) ir reglamente (EEB) Nr. 2847/93.

4. Žuvininkystės produktai iš žvejybos laivų Lietuvos Respublikos teritorijoje gali būti iškraunami (perkraunami) tik Klaipėdos valstybiniame jūrų uoste. Žuvininkystės produktų iškrovimo vietos nustatytos Lietuvos Respublikos žemės ūkio ministro 2004 m. rugpjūčio 24 d. įsakymu Nr. 3D-490 „Dėl žuvininkystės produktų iškrovimo Klaipėdos uoste“ (Žin., 2004, Nr. 132-4774; 2008, Nr. 26-949).

5. Žuvininkystės produktų iš trečiųjų šalių žvejybos laivų veterinarinis tikrinimas atliekamas vadovaujantis Gyvūninių produktų, įvežamų į Lietuvos Respubliką, veterinarinio tikrinimo tvarka, patvirtinta Valstybinės maisto ir veterinarijos tarnybos direktoriaus 2003 m. rugsėjo 8 d. įsakymu Nr. B1-723 (Žin., 2003, Nr. 87-3972; 2004, Nr. 85-3096).

II. IŠANKSTINIŲ PRANEŠIMŲ TEIKIMAS, TREČIŲJŲ ŠALIŲ ŽVEJYBOS LAIVŲ TIKRINIMAS IR LEIDIMO IŠKRAUTI (PERKRAUTI) ŽUVININKYSTĖS PRODUKTUS SUTEIKIMAS

6. Atplaukiančio į Klaipėdos valstybinį jūrų uostą trečiosios šalies žvejybos laivo, ketinančio iškrauti (perkrauti) žuvininkystės produktus, kapitonas (pats, per laivo agentą ar kitą įgaliotą asmenį) ne vėliau kaip prieš 72 valandas iki numatyto atvykimo į Klaipėdos valstybinį jūrų uostą privalo Žuvininkystės departamentui prie Lietuvos Respublikos žemės ūkio ministerijos (toliau – Žuvininkystės departamentas) ir atitinkamai muitinės įstaigai jai priimtinu būdu raštu pateikti išankstinį pranešimą, jame nurodydamas:

6.1. žvejybos laivo pavadinimą, registracijos numerį, vėliavos valstybę;

6.2. numatomą žvejybos laivo atplaukimo į Klaipėdos valstybinį jūrų uostą laiką;

6.3. žvejybos laive laikomų ir planuojamų iškrauti (perkrauti) žuvininkystės produktų kiekį pagal žuvų rūšis;

6.4. žvejybos zoną arba zonas, kuriose žuvys buvo sugautos ir, jeigu taikoma, žvejybos laivą arba laivus, iš kurių žuvys buvo perkrautos, nurodant laivo (-ų), iš kurio (-ių) perkrautos žuvys, pavadinimą, registracijos numerį, vėliavos valstybę, perkrautų žuvų kiekį pagal žuvų rūšis ir sugavimo zoną arba zonas;

6.5. numatomą naudoti žuvininkystės produktų pardavimo būdą.

7. Gavęs Taisyklių 6 punkte nurodytą išankstinį pranešimą, Žuvininkystės departamentas patikrina, ar trečiosios šalies žvejybos laivas nėra įtrauktas į:

7.1. Žvejybos šiaurės rytų Atlante komisijos (NEAFC), Žvejybos šiaurės vakarų Atlante organizacijos (NAFO) ar kitos regioninės žvejybos valdymo organizacijos sudarytus neteisėtą, nedeklaruojamą ir nereguliuojamą žvejybą vykdančių laivų sąrašus (toliau – NNN žvejybą vykdančių laivų sąrašai);

7.2. NEAFC sudarytą laikiną laivų, kurie įtariami pažeidę Konvencijos dėl būsimo daugiašalio bendradarbiavimo Šiaurės Rytų Atlanto žvejyboje nustatytas rekomendacijas, sąrašą (toliau – Laivų, įtariamų vykdant NNN žvejybą, sąrašas).

8. Jeigu Žuvininkystės departamentas nustato, kad ketinantis iškrauti žuvininkystės produktus trečiosios šalies žvejybos laivas yra įtrauktas į Taisyklių 7.1 punkte nurodytą sąrašą, jis nesuteikia leidimo iškrauti (perkrauti) žuvininkystės produktus.

9. Jeigu Žuvininkystės departamentas nustato, kad ketinantis iškrauti žuvininkystės produktus trečiosios šalies žvejybos laivas yra įtrauktas į Taisyklių 7.2 punkte nurodytą sąrašą, jis:

9.1. nesuteikia leidimo iškrauti (perkrauti) žuvininkystės produktus;

9.2. paskiria žuvininkystės kontrolės pareigūną (-us) jam patikrinti.

10. Jeigu Žuvininkystės departamentas nustato, kad ketinantis iškrauti žuvininkystės produktus trečiosios šalies žvejybos laivas nėra įtrauktas nei į vieną Taisyklių 7 punkte nurodytą sąrašą, jis su Taisyklių 6 punkte nurodytą išankstinį pranešimą pateikusiu asmeniu suderina žvejybos laivo patikrinimo laiką ir vietą bei paskiria žuvininkystės kontrolės pareigūną (-us) jam patikrinti.

11. Trečiosios šalies žvejybos laivo patikrinimo metu žuvininkystės kontrolės pareigūnas patikrina žvejybos žurnalą, kitus laivo dokumentus, laive laikomų žuvininkystės produktų kiekį ir palygina jį su žvejybos žurnale nurodytu kiekiu.

12. Žuvininkystės departamentas suteikia leidimą iškrauti (perkrauti) žuvininkystės produktus tik tuomet, kai išankstiniame pranešime nurodyta, kad žuvys buvo sugautos atviroje jūroje, jei žvejybos laivo kapitonas arba jo atstovas pateikiamais dokumentais įrodo ir žvejybos laivą patikrinęs žuvininkystės kontrolės pareigūnas įsitikina, kad žvejybos laive laikomos žuvys buvo sugautos už kompetentingų regioninių žvejybos valdymo organizacijų, kurių narė yra Bendrija, reguliuojamų rajonų ribų arba laikantis kompetentingos regioninės žvejybos valdymo organizacijos, kurios narė yra Europos Bendrija, patvirtintų išsaugojimo ir valdymo priemonių.

13. Žuvininkystės departamentas nesuteikia leidimo iškrauti (perkrauti) žuvininkystės produktų, jeigu patikrinus žvejybos laivą nustatoma, kad:

13.1. žuvų, kurias norima iškrauti (perkrauti), žvejybos kvotas laivo vėliavos valstybė jau yra išnaudojusi;

13.2. žvejybos žurnale nurodytas ne visas žvejybos laive laikomas sugautų žuvų kiekis;

13.3. žuvys sugautos kompetentingų regioninių žvejybos valdymo organizacijų, kurių narė yra Europos Bendrija, reguliuojamuose rajonuose pažeidžiant šių organizacijų nustatytas išsaugojimo ir valdymo priemones.

14. Žuvininkystės departamentas apie leidimo iškrauti (perkrauti) žuvininkystės produktus suteikimą arba nesuteikimą pažymi Krovinių ir prekių, gabenamų per Klaipėdos valstybinį jūrų uostą, informacinėje sistemoje (toliau – KIPIS) automatinio duomenų apdorojimo techninėmis priemonėmis.

III. NEAFC UOSTO VALSTYBĖS KONTROLĖS FORMŲ TEIKIMAS IR LEIDIMO IŠKRAUTI (PERKRAUTI) NEAFC KONVENCIJOS RAJONE SUGAUTAS ŠALDYTAS ŽUVIS SUTEIKIMAS

15. Jeigu atplaukiantis į Klaipėdos valstybinį jūrų uostą trečiosios šalies žvejybos laivas ketina iškrauti (perkrauti) NEAFC konvencijos rajone sugautas šaldytas žuvis, žvejybos laivo kapitonas (pats, per laivo agentą ar kitą įgaliotą asmenį) kartu su Taisyklių 6 punkte nurodytu išankstiniu pranešimu Žuvininkystės departamentui privalo pateikti Uosto valstybės kontrolės formą (PSC 1 arba PSC 2) su tinkamai užpildyta A dalimi. Šios formos yra nustatytos NEAFC Kontrolės ir vykdymo užtikrinimo schemos, patvirtintos 1998 m. lapkričio 17–20 d. vykusiame septynioliktame metiniame NEAFC susitikime, XXV priede ir skelbiamos NEAFC interneto tinklalapyje adresu www.neafc.org.

16. Uosto valstybės kontrolės forma PSC 1 teikiama, kai žvejybos laivas ketina iškrauti savo sugautas žuvis, o Uosto valstybės kontrolės forma PSC 2 – kai žvejybos laivas ketina iškrauti iš kitų laivų perkrautas žuvis (kiekvienam laivui, iš kurio buvo perkrauta, turi būti naudojama atskira forma).

17. Žuvininkystės departamentas, gavęs Uosto valstybės kontrolės formą, nedelsiant ją persiunčia:

17.1. Uosto valstybės kontrolės formą PSC 1 – trečiosios šalies žvejybos laivo vėliavos valstybės kompetentingai institucijai;

17.2. Uosto valstybės kontrolės formą PSC 2 – trečiosios šalies žvejybos laivo vėliavos valstybės ir laivų, iš kurių buvo perkrautos žuvys, vėliavos valstybės (-ių) kompetentingoms institucijoms.

18. Žuvininkystės departamentas suteikia leidimą iškrauti (perkrauti) NEAFC konvencijos rajone sugautas šaldytas žuvis tik tuo atveju, jeigu iškrauti (perkrauti) ketinančio žvejybos laivo arba, jei žvejybos laivas dalyvavo perkrovimo operacijose ne uoste, laivų, iš kurių buvo perkrauta, vėliavos valstybė (-ės), grąžindamos atitinkamos Uosto valstybės kontrolės formos (PSC 1 arba PSC 2) su tinkamai užpildyta B dalimi kopiją, patvirtino, kad:

18.1. žvejybos laivai, pranešę apie sugautas žuvis, turėjo pakankamą šių rūšių žuvų žvejybos kvotą;

18.2. apie žvejybos laive laikomus žuvų kiekius buvo tinkamai pranešta ir į juos atsižvelgta apskaičiuojant visus taikytinus leidžiamo sugauti žuvų kiekio arba žvejybos pastangų apribojimus;

18.3. žvejybos laivai, pranešę apie sugautas žuvis, turėjo leidimą žvejoti rajonuose, kuriuose sugavo šias žuvis;

18.4. žvejybos laivo buvimas deklaruoto sugautų žuvų kiekio žvejybos rajone buvo patikrintas remiantis laivų stebėjimo sistemos duomenimis.

19. Žuvininkystės departamentas apie leidimo iškrauti (perkrauti) NEAFC konvencijos rajone sugautas šaldytas žuvis suteikimą arba nesuteikimą pažymi KIPIS automatinio duomenų apdorojimo techninėmis priemonėmis ir praneša Europos Komisijai ir NEAFC sekretoriatui, persiųsdamas Uosto valstybės kontrolės formos (PSC 1 arba PSC 2) su tinkamai užpildyta C dalimi kopiją.

IV. NEAFC KONVENCIJOS RAJONE SUGAUTŲ ŠALDYTŲ ŽUVŲ IŠKROVIMO (PERKROVIMO) TIKRINIMAS

20. Žuvininkystės kontrolės pareigūnai kiekvienais metais turi patikrinti ne mažiau kaip 15 proc. žvejybos laivų, iškraunančių NEAFC konvencijos rajone sugautas šaldytas žuvis, vykdomų iškrovimo (perkrovimo) operacijų.

21. Patikrinimo metu žuvininkystės kontrolės pareigūnas stebi visą iškrovimą (perkrovimą) ir atlieka kiekvienos žuvų rūšies kiekių, nurodytų išankstiniame pranešime, ir iškrautų (perkrautų) kiekių kryžminį patikrinimą.

22. Atlikęs patikrinimą, žuvininkystės kontrolės pareigūnas užpildo patikrinimo ataskaitą, kurios forma yra pateikta 2009 m. sausio 16 d. Tarybos reglamento (EB) Nr. 43/2009, kuriuo 2009 metams nustatomos tam tikrų žuvų išteklių ir žuvų išteklių grupių žvejybos galimybės ir susijusios sąlygos, taikomos Bendrijos vandenyse ir Bendrijos laivams vandenyse, kuriuose reikalaujama nustatyti žvejybos apribojimus (OL 2009 L 22, p. 1), IX priede.

23. Kiekvieno patikrinimo ataskaitos kopija ne vėliau kaip per tris dienas persiunčiama:

23.1. patikrinto žvejybos laivo vėliavos valstybės ir, jei žvejybos laivas vykdė perkrovimo operacijas, laivo (-ų), iš kurių perkrautos žuvys, vėliavos valstybės (-ių) kompetentingoms institucijoms;

23.2. Europos Komisijai ir NEAFC sekretoriatui.

24. Patikrinimo ataskaitos originalas arba patvirtinta kopija patikrinto žvejybos laivo vėliavos valstybės kompetentingai institucijai siunčiama jos prašymu.

V. BAIGIAMOSIOS NUOSTATOS

25. Žuvininkystės produktų iškrovimo operacijos gali būti pradėtos tik gavus muitinės, Valstybinės maisto ir veterinarijos tarnybos ir Žuvininkystės departamento sutikimą.

26. Žvejybos laivų kapitonai arba jų atstovai kuo greičiau, bet ne vėliau kaip per 48 valandas po iškrovimo, Žuvininkystės departamentui pateikia deklaraciją apie iškrautų žuvininkystės produktų kiekius pagal žuvų rūšis ir kiekvieno sugavimo datą bei vietą. Už šiose deklaracijose pateiktų duomenų teisingumą atsakingi kapitonai.

27. Taisyklių 17 punkte nurodytų kompetentingų institucijų kontaktiniai duomenys yra pateikiami NEAFC interneto tinklalapyje adresu www.neafc.org.

28. Žuvininkystės departamento kontaktiniai duomenys yra pateikiami Žuvininkystės departamento interneto tinklalapyje adresu www.zuvdep.lt.

_________________